b'\n_START_ARTICLE_\nTuukka Rask\n_START_SECTION_\nUra Ilveksess\xc3\xa4\n_START_PARAGRAPH_\nRask on Savonlinnan Pallokerhon kasvatti, mutta siirtyi Tampereen Ilvekseen 16-vuotiaana vuonna 2003. Kaudella 2003\xe2\x80\x932004 h\xc3\xa4n nousi Ilveksen A-nuoriin pelattuaan vain 9 B-nuorten ottelua. Kaudella 2004\xe2\x80\x932005 Rask johdatti Ilveksen A-nuorten Suomen mestariksi. Pudotuspeleiss\xc3\xa4 Rask piti 10 ottelussa per\xc3\xa4ti 6 nollapeli\xc3\xa4, ja Ilves h\xc3\xa4visi kaiken kaikkiaan vain yhden finaaliottelun. Rask pelasi my\xc3\xb6s ensimm\xc3\xa4iset miesten liigapelins\xc3\xa4 ja nousi kaudella 2005\xe2\x80\x932006 joukkueen ykk\xc3\xb6smaalivahdiksi. Kaudella 2006\xe2\x80\x932007 Raskin torjuntaprosentti 92,75 oli runkosarjan nelj\xc3\xa4nneksi paras. Pudotuspelien karsintakierroksella Ilves kukisti Lukon voitoin 2\xe2\x80\x931, mutta puoliv\xc3\xa4lieriss\xc3\xa4 tehoton Ilves putosi Jokereille voitoin 4\xe2\x80\x930.\n_START_SECTION_\nNHL-ura\n_START_PARAGRAPH_\nKes\xc3\xa4n 2005 NHL-varaustilaisuudessa Toronto Maple Leafs varasi Raskin ensimm\xc3\xa4isell\xc3\xa4 kierroksella 21. pelaajana. H\xc3\xa4net kuitenkin kaupattiin Boston Bruinsiin seuraavan kes\xc3\xa4n varaustilaisuuden yhteydess\xc3\xa4, vaihdossa Torontoon l\xc3\xa4hti maalivahti Andrew Raycroft. Kev\xc3\xa4\xc3\xa4ll\xc3\xa4 2007 Rask solmi Bruinsin kanssa sopimuksen ja matkusti v\xc3\xa4litt\xc3\xb6m\xc3\xa4sti Yhdysvaltoihin pelaamaan AHL-liigan pudotuspelej\xc3\xa4 Providence Bruinsiin. Ensimm\xc3\xa4isen NHL-ottelunsa h\xc3\xa4n pelasi 20. marraskuuta 2007 Torontoa vastaan, ja h\xc3\xa4net valittiin heti ottelun parhaaksi pelaajaksi. Boston voitti ottelun 4-2. Kaikkiaan Rask pelasi kaudella 2007\xe2\x80\x932008 nelj\xc3\xa4ss\xc3\xa4 NHL-ottelussa. Kauden 2008\xe2\x80\x932009 h\xc3\xa4n pelasi enimm\xc3\xa4kseen AHL:n Providencessa, vaikka piti nollapelin kauden ainoassa NHL-ottelussaan._NEWLINE_Kausi 2009\xe2\x80\x932010 oli Raskin varsinainen l\xc3\xa4pimurtokausi. H\xc3\xa4n aloitti kauden Bostonin kakkosmaalivahtina. Marraskuun 2009 alussa h\xc3\xa4n solmi Bostonin kanssa uuden kaksivuotisen sopimuksen, jonka kokonaisarvo oli 2,5 miljoonaa Yhdysvaltain dollaria. Kauden aikana Rask nousi Tim Thomasin ohi ykk\xc3\xb6svahdiksi. Kauden lopussa h\xc3\xa4n oli NHL:n tilastoykk\xc3\xb6nen sek\xc3\xa4 torjuntaprosentissa (93,1) ett\xc3\xa4 p\xc3\xa4\xc3\xa4stettyjen maalien keskiarvossa (1,97). Rask jatkoi vahvoja otteita my\xc3\xb6s pudotuspeleiss\xc3\xa4, joissa Boston pudotti ensimm\xc3\xa4isell\xc3\xa4 kierroksella Buffalo Sabresin. Boston-fanit alkoivat k\xc3\xa4ytt\xc3\xa4\xc3\xa4 hokemaa "It\xc2\xb4s Tuukka time" vastikkeena Buffalon fanien maalivahdilleen Ryan Millerille luomaan "It\xc2\xb4s Miller time" -kannatukseen. Elokuussa 2010 arvostettu The Hockey News -lehti arvioi Raskin silloisten 50 parhaan NHL-pelaajan joukkoon._NEWLINE_Kauden 2010\xe2\x80\x932011 p\xc3\xa4\xc3\xa4tteeksi Rask voitti Stanley Cupin Bostonin paidassa. H\xc3\xa4n pelasi mestaruuskauden runkosarjassa 29 ottelua, mutta voitokkaassa finaalisarjassa h\xc3\xa4nelle j\xc3\xa4i luukkuvahdin rooli Tim Thomasin pelatessa kaikki ottelut maalin suulla. Kaudella 2011\xe2\x80\x932012 Rask pelasi erinomaisin tilastoin 23 runkosarjan ottelua Thomasin pysyess\xc3\xa4 kuitenkin j\xc3\xa4lleen ykk\xc3\xb6smaalivahtina._NEWLINE_NHL-ty\xc3\xb6sulun vuoksi Rask aloitti kauden 2012\xe2\x80\x932013 T\xc5\xa1ekin Extraligassa HC Plze\xc5\x88iss\xc3\xa4 pelaten 17 runkosarjaottelua. NHL-kauden alkaessa tammikuussa 2013 Tim Thomas vietti sapattivuotta, joten Raskille vapautui Bostonissa ykk\xc3\xb6svahdin paikka. Runkosarjassa Boston Bruins sijoittui it\xc3\xa4isen konferenssin nelj\xc3\xa4nneksi. Rask sijoittui kaikissa maalivahtitilastoissa viiden parhaan joukkoon lukuun ottamatta voittojen lukum\xc3\xa4\xc3\xa4r\xc3\xa4\xc3\xa4. Pudotuspeleiss\xc3\xa4 Boston pudotti jatkosta ensin Toronton voitoin 4\xe2\x80\x933 ja New York Rangersin voitoin 4\xe2\x80\x931. It\xc3\xa4isen konferenssin finaaleissa Rask torjui h\xc3\xa4ik\xc3\xa4isev\xc3\xa4n hyvin p\xc3\xa4\xc3\xa4st\xc3\xa4en vain kaksi maalia nelj\xc3\xa4ss\xc3\xa4 ottelussa Pittsburgh Penguinsia vastaan ja j\xc3\xa4tt\xc3\xa4en muun muassa Sidney Crosbyn ja Jevgeni Malkinin ilman tehopisteit\xc3\xa4. Torjuntoja h\xc3\xa4nelle kertyi sarjassa yhteens\xc3\xa4 134. Stanley Cup -finaaleissa vastaan asettui Chicago Blackhawks. Boston siirtyi sarjassa 2\xe2\x80\x931-johtoon Raskin torjuttua 2\xe2\x80\x931-jatkoer\xc3\xa4voiton sek\xc3\xa4 2-0-voiton. Boston joutui kuitenkin lopulta taipumaan Chicagolle voitoin 2\xe2\x80\x934. Raskin pudotuspelien torjuntaprosentti (94,0) oli NHL:n paras ja runkosarjan (92,9) kolmanneksi paras._NEWLINE_Boston Bruins solmi hein\xc3\xa4kuussa 2013 Raskin kanssa kahdeksan vuoden ja 56 miljoonan dollarin jatkosopimuksen. Kyseess\xc3\xa4 oli historian rahakkain suomalaispelaajan NHL-sopimus ja seitsem\xc3\xa4n miljoonan dollarin kausipalkka on kauden 2013\xe2\x80\x932014 NHL-maalivahtien korkein yhdess\xc3\xa4 Pekka Rinteen ja Jonathan Quickin kanssa. Rask my\xc3\xb6s valittiin Suomessa Vuoden j\xc3\xa4\xc3\xa4kiekkoilijaksi 2013._NEWLINE_Kaudella 2013\xe2\x80\x932014 Boston voitti NHL:n runkosarjan p\xc3\xa4\xc3\xa4st\xc3\xa4en vain 177 maalia 82 ottelussa. V\xc3\xa4hemm\xc3\xa4n p\xc3\xa4\xc3\xa4sti vain Los Angeles Kings (174) l\xc3\xa4ntisess\xc3\xa4 konferenssissa. Runkosarjassa Rask oli tilastoykk\xc3\xb6nen nollapeleiss\xc3\xa4 (7), toinen torjuntaprosentissa (93,0), nelj\xc3\xa4s p\xc3\xa4\xc3\xa4stettyjen maalien keskiarvossa (2,04) ja viides voittotilastossa (36). Tosin voittotilaston nelj\xc3\xa4 ensimm\xc3\xa4ist\xc3\xa4 pelasivat 5\xe2\x80\x936 ottelua h\xc3\xa4nt\xc3\xa4 enemm\xc3\xa4n. Rask voitti arvostetun Vezina Trophyn NHL:n parhaana maalivahtina runkosarjassa kaudella 2013\xe2\x80\x932014. NHL-seurojen 30 toimitusjohtajasta 16 \xc3\xa4\xc3\xa4nesti h\xc3\xa4nt\xc3\xa4 parhaaksi maalivahdiksi, 6 toiseksi ja 5 kolmanneksi. Pudotuspeleiss\xc3\xa4 Boston kaatoi Detroit Red Wingsin voitoin 4\xe2\x80\x931, mutta putosi toisella kierroksella Montreal Canadiensille voitoin 3\xe2\x80\x934. V\xc3\xa4hint\xc3\xa4\xc3\xa4n kuusi ottelua pelanneista maalivahdeista Raskilla oli pudotuspelien paras torjuntaprosentti (92,8) ja p\xc3\xa4\xc3\xa4stettyjen maalien keskiarvo (1,99). H\xc3\xa4n ehti my\xc3\xb6s pit\xc3\xa4\xc3\xa4 kaksi nollapeli\xc3\xa4, jolla h\xc3\xa4n jakoi nollapelitilaston k\xc3\xa4rkipaikan._NEWLINE_Joulukuussa 2014 Rask p\xc3\xa4\xc3\xa4sti uransa suurimman maalim\xc3\xa4\xc3\xa4r\xc3\xa4n yhdess\xc3\xa4 ottelussa antautuessaan seitsem\xc3\xa4sti San Jose Sharksia vastaan. Tosin torjuntojakin h\xc3\xa4nelle kertyi 37 kappaletta 7\xe2\x80\x934-maali-ilotteluun p\xc3\xa4\xc3\xa4ttyneess\xc3\xa4 ottelussa. Tammikuussa Rask onnistui palaamaan edellisen kauden tasolleen, kun h\xc3\xa4net valittiin NHL:n kuukauden kolmost\xc3\xa4hdeksi. H\xc3\xa4n torjui 11 ottelusta seitsem\xc3\xa4n voittoa ja sai tilastoihinsa p\xc3\xa4\xc3\xa4stettyjen maalien keskiarvoksi 1,61 sek\xc3\xa4 torjuntaprosentikseen l\xc3\xa4hes 95._NEWLINE_Tammikuussa 2017 Rask osallistui ensimm\xc3\xa4isen kerran NHL:n t\xc3\xa4hdist\xc3\xb6otteluun Atlantin divisioonan joukkueessa. Joulukuussa 2017 Rask valittiin NHL:n kuukauden ykk\xc3\xb6st\xc3\xa4hdeksi. Kymmenest\xc3\xa4 startista h\xc3\xa4n sai tililleen yhdeks\xc3\xa4n voittoa sek\xc3\xa4 yhden jatkoaikatappion, joka oli samalla kuukauden ainoa kolmen p\xc3\xa4\xc3\xa4stetyn maalin ottelu. Raskin torjuntaprosentti oli 95,5, p\xc3\xa4\xc3\xa4stettyjen maalien keskiarvo 1,22 sek\xc3\xa4 nollapelej\xc3\xa4 kertyi kaksi._NEWLINE_4. helmikuuta 2019 pelatussa vierasottelussa Washington Capitalsia vastaan Tuukka Rask saavutti 253. voittonsa Boston Bruinsin paidassa. Voitto nosti h\xc3\xa4net yksin seuran historian eniten voittoja ker\xc3\xa4nneeksi maalivahdiksi. Tuolla kaudella Rask onnistui torjumaan Bruinsin aina Stanley Cup -finaaleihin asti, jossa vastassa oli St. Louis Blues. Bruins tosin h\xc3\xa4visi finaalisarjan voitoin 4-3.\n_START_SECTION_\nMaajoukkueura\n_START_PARAGRAPH_\nRask toimi Suomen nuorten maajoukkueen ykk\xc3\xb6svahtina sen voittaessa MM-pronssia vuoden 2006 MM-kisoissa. Puoliv\xc3\xa4lier\xc3\xa4ottelussa Ruotsia vastaan h\xc3\xa4n piti nollapelin torjuen per\xc3\xa4ti 53 kertaa. H\xc3\xa4net valittiin turnauksen parhaaksi maalivahdiksi._NEWLINE_Rask valittiin ensimm\xc3\xa4isiin aikuisten arvokisoihinsa Sot\xc5\xa1in olympialaisiin 2014. Alkusarjan p\xc3\xa4\xc3\xa4t\xc3\xb6sottelussa Suomi h\xc3\xa4visi Kanadalle jatkoajalla 1\xe2\x80\x932 Raskin torjuttua 25 kertaa. Puoliv\xc3\xa4lier\xc3\xa4ottelussa Suomi pudotti kisojen is\xc3\xa4nn\xc3\xa4n Ven\xc3\xa4j\xc3\xa4n 3\xe2\x80\x931 Raskin torjuessa 37 kertaa. H\xc3\xa4vityss\xc3\xa4 v\xc3\xa4lier\xc3\xa4ottelussa Ruotsia vastaan Rask ei ollut kokoonpanossa flunssan takia, mutta Suomen ja Yhdysvaltain v\xc3\xa4lisess\xc3\xa4 pronssiottelussa h\xc3\xa4n piti nollapelin 27 torjunnallaan, vaikka Yhdysvaltojen Patrick Kane sai kaksi rangaistuslaukausta. Suomi saavutti olympiapronssia lukemin 5\xe2\x80\x930.\n_START_SECTION_\nMuuta\n_START_PARAGRAPH_\nRask pelasi nuorempana my\xc3\xb6s jalkapalloa STPS:ssa ja oli mukana nuorten Pohjola Cupissa._NEWLINE_Raskin pikkuveli on j\xc3\xa4\xc3\xa4kiekkoilija Joonas Rask (s. 1990). Tuukka ja Joonas on viides suomalainen veljespari, joka on pelannut NHL:ss\xc3\xa4._NEWLINE_Vuonna 2015 Keniasta uuden ampiaislajin l\xc3\xb6yt\xc3\xa4nyt tiimi antoi lajille nimen Thaumatodryinus tuukkaraski kunnianosoituksena Raskille.'